b'\n_START_ARTICLE_\nIan\xc4\x83u\xc8\x9bi, Chelmen\xc8\x9bi\n_START_SECTION_\nIstorie\n_START_PARAGRAPH_\nLocalitatea Ian\xc4\x83u\xc8\x9bi a f\xc4\x83cut parte \xc3\xaenc\xc4\x83 de la \xc3\xaenfiin\xc8\x9bare din \xc8\x9ainutul Hotinului a regiunii istorice Basarabia a Principatului Moldovei, numindu-se ini\xc8\x9bial En\xc4\x83u\xc8\x9bi. Prima atestare documentar\xc4\x83 a satului dateaz\xc4\x83 din anul 1659._NEWLINE_Prin Tratatul de pace de la Bucure\xc8\x99ti, semnat pe 16/28 mai 1812, \xc3\xaentre Imperiul Rus \xc8\x99i Imperiul Otoman, la \xc3\xaencheierea r\xc4\x83zboiului ruso-turc din 1806 \xe2\x80\x93 1812, Rusia a ocupat teritoriul de est al Moldovei dintre Prut \xc8\x99i Nistru, pe care l-a al\xc4\x83turat \xc8\x9ainutului Hotin \xc8\x99i Basarabiei/Bugeacului luate de la Turci, denumind ansamblul Basarabia (\xc3\xaen 1813) \xc8\x99i transform\xc3\xa2ndu-l \xc3\xaentr-o gubernie \xc3\xaemp\xc4\x83r\xc8\x9bit\xc4\x83 \xc3\xaen zece \xc8\x9binuturi (Hotin, Soroca, B\xc4\x83l\xc8\x9bi, Orhei, L\xc4\x83pu\xc8\x99na, Tighina, Cahul, Bolgrad, Chilia \xc8\x99i Cetatea Alb\xc4\x83, capitala guberniei fiind stabilit\xc4\x83 la Chi\xc8\x99in\xc4\x83u)._NEWLINE_La \xc3\xaenceputul secolului al XIX-lea, conform recens\xc4\x83m\xc3\xa2ntului efectuat de c\xc4\x83tre autorit\xc4\x83\xc8\x9bile \xc8\x9bariste \xc3\xaen anul 1817, satul Ian\xc4\x83u\xc8\x9bi (denumirea rusificat\xc4\x83 a localit\xc4\x83\xc8\x9bii En\xc4\x83u\xc8\x9bi) f\xc4\x83cea parte din Ocolul Nistrului de sus a \xc8\x9ainutului Hotin ._NEWLINE_Dup\xc4\x83 Unirea Basarabiei cu Rom\xc3\xa2nia la 27 martie 1918, satul Ian\xc4\x83u\xc8\x9bi a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Secureni a jude\xc8\x9bului Hotin. Pe atunci, majoritatea popula\xc8\x9biei era format\xc4\x83 din ucraineni. \xc3\x8en perioada interbelic\xc4\x83, a func\xc8\x9bionat aici un oficiu telefonic ._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Cern\xc4\x83u\xc8\x9bi, prin alipirea p\xc4\x83r\xc8\x9bii de nord a Bucovinei cu \xc8\x9ainutul Her\xc8\x9ba \xc8\x99i cu cea mai mare parte a jude\xc8\x9bului Hotin din Basarabia ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, cele trei teritorii au fost reocupate de c\xc4\x83tre URSS \xc3\xaen anul 1944 \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8encep\xc3\xa2nd din anul 1991, satul Ian\xc4\x83u\xc8\x9bi face parte din raionul Chelmen\xc8\x9bi al regiunii Cern\xc4\x83u\xc8\x9bi din cadrul Ucrainei independente. Conform recens\xc4\x83m\xc3\xa2ntului din 1989, num\xc4\x83rul locuitorilor care s-au declarat rom\xc3\xa2ni plus moldoveni era de 40 (3+37), reprezent\xc3\xa2nd 1,06% din popula\xc8\x9bie . \xc3\x8en prezent, satul are 3.253 locuitori, preponderent ucraineni.'